A BIZOTTSÁG 133/2006/EK RENDELETE
(2006. január 26.)
a Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló 3149/92/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kijelölt szervezeteknek az intervenciós készletekből származó élelmiszerekkel a Közösség legrászorulóbb személyei számára történő szétosztás céljából történő ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre (1) és különösen annak 6. cikkére,
mivel:
(1)
A 3149/92/EGK bizottsági rendelet (2) meghatározza a Közösség leginkább rászoruló személyeinek az intervenciós készletekből származó élelmiszerekkel történő ellátására vonatkozó részletes szabályokat.
(2)
A Közösség legrászorultabb személyeinek az intervenciós készletekből származó élelmiszerekkel történő ellátása céljából a 2006-os költségvetési év terhére a tagállamoknak forrásokat nyújtó terv elfogadásáról szóló, 2005. november 8-i 1819/2005/EK bizottsági rendelet (3) által meghatározott, a 2006-os évre vonatkozó szétosztási terv megfelelő végrehajtásának biztosítása érdekében ki kell igazítani a tejtermékek intervenciós készletekből történő kivonására előírt határidőket.
(3)
Az éves terv keretében az intervenciós készletekből kivonandó termékek szállíthatók feldolgozatlan vagy élelmiszergyártáshoz feldolgozott formában, vagy kivonhatók fizetségképpen a közösségi piacon mobilizált élelmiszerek szállításáért vagy előállításáért. Az utóbbi esetben pontosan meg kell határozni azokat az intervenciós készletekben rendelkezésre álló termékeket, amelyek gabonakészítmények előállításáért fizetségképpen kivonhatók. Következésképpen ebben az esetben pontosan meg kell határozni az ellátásnak az egyes tagállamokban történő megszervezésére irányuló ajánlati felhívásnak a 3149/92/EGK rendelet 4. cikkében említett feltételeit.
(4)
Mivel a Közösségen belüli szállítás költségeit a Közösség az ajánlati felhívás útján megállapított valós költségek alapján fedezi, megtérítésükhöz többé nem szükséges előírni a megtett távolságokra vonatkozó igazoló dokumentumok bemutatását.
(5)
Az 1903/2004/EK rendelettel (4) módosított 3149/92/EGK rendelet 3. cikkének (1) bekezdése megállapítja, hogy az éves terv végrehajtási időszaka december 31-én ér véget. Ezért helyénvaló módosítani az éves jelentések benyújtásának a 3149/92/EGK rendelet 10. cikkében megállapított határidejét.
(6)
Következésképpen a 3149/92/EGK rendeletet módosítani kell.
(7)
Az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A 3149/92/EGK rendelet a következőképpen módosul:
1.
A 3. cikk (2) bekezdésének harmadik albekezdése a következő mondattal egészül ki:
„A 2006-ra szóló terv keretében az egyes tagállamoknak juttatott vaj esetében, amennyiben a juttatás mennyisége meghaladja az 500 tonnát, a vaj mennyiségének 70 %-át 2006. március 1-je előtt ki kell vonni az intervenciós készletekből.”
2.
A 4. cikk a következőképpen módosul:
a)
az (1) bekezdés b) pontja a következő albekezdéssel egészül ki a harmadik albekezdés után:
„Hasonlóképpen, ha az intervenciós készletekben nem állnak rendelkezésre gabonafélék, a Bizottság engedélyezheti rizs kivonását az intervenciós készletekből fizetségképpen a piacon mobilizált gabonafélék és gabonakészítmények szállításáért.”
b)
a (2) bekezdés a) pontjának negyedik albekezdése a következő mondattal egészül ki:
„Hasonlóképpen, ha az ellátás gabonaféléket vagy gabonakészítményeket foglal magában az intervenciós készletekből kivont rizsért cserébe, az ajánlati felhívásnak tartalmaznia kell, hogy a kivonandó termék valamely intervenciós hivatal birtokában lévő rizs.”
3.
A 7. cikk (2) bekezdésének második mondata helyébe az alábbi szöveg lép:
„E célból a költségtérítés iránti kérelemnek valamennyi szükséges igazoló iratot tartalmaznia kell, különösen a teljesített szállításokra vonatkozó dokumentumokat.”
4.
A 10. cikk első albekezdésének első mondata helyébe a következő mondat lép:
„A tagállamok minden évben legkésőbb június 30-ig jelentést nyújtanak be a Bizottságnak a saját területükre vonatkozóan a terv előző évi végrehajtásáról.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. január 26-án.